  Виталий Пронин Отчы пыриськыны мылкыд карисьёслы регистрация пыр ортчыны трос ик дыр сётэмын ӧвӧл - 10-тӥ октябрьысен 24-тӥ октябрёзь. Куриськонъёсты кутэм бере - ноябрьысен декабрёзь - радъяськоз конкурслэн 2-тӥ люкетэз: устоосыз быръемын луозы онлайн амалъя тестирование пыр. 3-тӥ люкетэз ортчоз улосъёсын вуоно арын январьысен февраль толэзёзь - конкурсэ пыриськыны мылкыд каремъёс понна радъяськозы конференциос, ваче син кенешонъёс, нимо-дано специалистъёсын пумиськонъёс. Кин ассэ тужгес визьмоен но быгатӥсен возьматоз, солы сюрес усьтӥськоз «Лидеры России» конкурслэн финалаз шедьыны. Отчы пыриськоз Россилэн пӧртэм улосъёсысьтыз ог 300 пала адями. Та дырлы вуэмын ни 53 сюрс пала куриськон. Тужгес но трос мылкыд карисьёс Центральной федерал округын - регистрация пыр ортчемъёс пӧлысь таос 35 процентсэ басьто, бӧрысь мынэ Приволжск федерал округ - 16 процентэз, куинетӥ интыын - Северо-Западной округ (12 процент). Нялтас вераса, Приволжск федерал округын тужгес шумприч Нижней Новгород улосысь калык - округмыя вань заявкаос пӧлысь соос 17 процентсэ басьто, нош Удмурт шаермы, котьку сяменгес ик, кемагес вырӟыны выре, элькунмылы усе 3,44 процентэз куриськонъёс. «Лидеры России» конкурслэн кивалтӥсез, «Россия - страна возможностей» огазеяськонлэн директорез Алексей Комиссаров пусъемъя, уно куриськонъёс вуэмын ни кунгож сьӧрысь но. Туэ та конкурсэн тунсыкъяськемзы сярысь ивортӥзы кунысьтымы тужгес бадӟым 20 корпорациос. Вожвылъяськонын асьсэды усто возьматэмъёслы соос уж инты ӵектыны дасесь. Усто управленецъёсты витё улосъёс но, федерал центр но, нимаз ужась но, кунлэн луись корпорациос но. «Лидеры России» конкурслэн финалаз потэмъёс басьтозы 1 миллион манет тыр грант: та уксёен соослы быръем удыссыя тодон-валанзэс будэтыны луонлык усьтӥськоз. Туэ «Лидеры России» конкурсэ выльдонъёс пыртэмын. Кылсярысь, отын кужымзэ мертаны быгатоз мукет кунлэн гражданинэз но, валтӥсь курон - ӟеч мед тодоз ӟуч кылэз. Со сяна, табере пыриськыны быгатозы 55 аресозь мыло-кыдоос - миым 50 аресозь гинэ лэземын вал. Со сяна, 35 аресозь муртъёслы курон пуктэмын: кивалтонын тыршем дырзы 2 арлэсь ӧжыт медаз луы. Конкурс сярысь пыр-почгес ивор шедьтоды https://лидерыроссии.рф/ сайтысь. Елена Никитина  